**Zalaapáti Községi Önkormányzat**

**Polgármesterétől**

**Előterjesztés: Zalaapáti Községi Önkormányzat 2015. évi költségvetéséhez, a Képviselő-testület 2015. február 25-i ülésére.**

**Tisztelt Képviselő-testület!**

Az államháztartásról szóló többször módosított 2011. évi CXCV.törvény 23.§-a alapján a 2015. évi költségvetés tervezetét elkészítettük.

A költségvetés számszaki adatait a mellékletek tartalmazzák.

A költségvetésben a bevételi és kiadási főösszeg 494.351 ezer Ft.

**Bevételek alakulása:**

Önkormányzatok normatív állami hozzájárulása jogcímen 175.383 ezer Ft került meghatározásra a költségvetési törvény 2.számú melléklete alapján.

Működési célú támogatás a társadalombiztosítási alapoktól 5.746 ezer Ft összegben került tervezésre, mely a védőnői szolgálat költségeihez nyújt támogatást. Működési célú támogatások az állami alapoktól soron 4.282 ezer Ft, a jelenleg élő szerződések alapján a közfoglalkoztatás támogatásához megtervezett összeg.

A helyi önkormányzatoktól történő átvétel az Óvodák és a Közös Hivatal finanszírozásához átvett pénzeket tartalmazza.

Termőföld bérbeadásból a tavalyi szintet, 50 ezer Ft-ot terveztük. Helyi adó bevételeinket is a 2014.évi teljesítési szinthez közelítve alakítottuk, mely szerint a magánszemélyek kommunális adója 8.000 ezer Ft, az iparűzési adó 16.000 ezer Ft, idegenforgalmi adó és talajterhelési díj bevételünk együttesen 1.600 ezer Ft összegben szerepel a költségvetési előterjesztésben. Gépjárműadóból a beszedett összeg 40%-a marad az önkormányzatnál, mely esetünkben 3.600 ezer Ft.

Igazgatási szolgáltatási díjból szabálysértési bírságból 10 ezer Ft-os nagyságrenddel számolunk. Készletértékesítéssel a beterjesztett tervezetben nem számoltunk. Szolgáltatásai díjaknál a temetői létesítményhez kapcsolódó bevételek, sírhely, hűtési díj, az iskola és közösségi busz üzemeltetési díjához való hozzájárulás, lakás, garázs és egyéb helyiségek bérbeadásából származó bevételek szerepelnek 9.000 ezer Ft-os nagyságrendben.

Önkormányzati vagyon koncessziós bevételénél a szennyvíz szolgáltató által megfizetendő díjat terveztük 10.000 ezer Ft-ban. Ez nagyon óvatos tervezés, hiszen a szolgáltató jelenleg is kb. ilyen nagyságrendű elmaradásban van, de nem látjuk biztosnak az idei évben sem, hogy ennél nagyobb összeget átutal az önkormányzatnak.

Az egyéb tulajdonosi bevételeink közt szerepel a lakosság által befizetett szennyvíz rákötési díj, valamint a már lejáró babakötvények biztosító által visszatérített összege.

Az értékesítések és nyújtott szolgáltatások keretében felszámított ÁFA bevételéből 500 ezer Ft-os bevétellel számolunk.

Egyéb működési bevételeink közt kerültek számszerűsítve a költségek visszatérítései valamint a késedelmi pótlékok.

Működési célú kölcsön megtérülések közt került kimutatásra az előző években nyújtott szociális kölcsönök idei évre esedékes törlesztő részletei.

Hosszú lejáratú hitel bevétel az Óvoda felújítás során keletkezett többletköltség fedezetére került a tervbe. Előző évi pénzmaradvány 19.126 ezer Ft, mely pályázati támogatási és közfoglalkoztatási előlegek, valamint kifizetetlen számlák miatt kötelezettséggel terhelt.

**Kiadások alakulása:**

Működési kiadásokra 229.158 ezer Ft került megtervezésre:

ezen belül a személyi juttatásokra 16.332 ezer Ft, a munkaadót terhelő járulékokra 4.810 ezer Ft, a dologi kiadásokra 42.417 ezer Ft, szociális célú támogatásokra 16.047 ezer Ft, működési célú támogatásokra 5.421 ezer Ft, intézmények működtetésére 138.737 ezer Ft.

Működési tartalék előirányzata a 2015.évi költségvetési tervezetben 3.933 ezer Ft.

Az működési kiadás közt került megtervezésre a Közös Hivatal, az önkormányzati igazgatási tevékenység tervezett előirányzata, a községgazdálkodási szolgáltatásnál tervezett előirányzat. A temetőfenntartás tervezett kiadási összege.

A közvilágítás üzemeltetésével kapcsolatosan felmerülő kiadások, a háziorvosi szolgálatnál tervezett dologi kiadások, a háziorvosi és fogorvosi ügyelet szolgáltatási díja.

A köztisztasági tevékenységnél megtervezett hulladékszállítási díj.

Szociális célú támogatások előirányzata, a művelődési intézmény tervezett kiadásai, sport feladatok támogatására biztosított előirányzat.

Kábeltévé szolgáltatás kiadásainak fedezetére, személyszállítási szolgáltatás kiadásaihoz, mely az iskolabusz üzemeltetési költségeit tartalmazza.

A felújítási és beruházási kiadásokra 234.493 ezer Ft került tervezésre, melyet részletesen a 3. és 4. számú mellékletben mutatunk be.

Kérem a Képviselő-testületet, hogy a 2015. évi költségvetés tervezéséről szóló előterjesztésemet megvitatni szíveskedjenek.

**Zalaapáti, 2015. február 20.**

**Vincze Tibor**

**polgármester**